ועדת הכלכלה, כנסת 20, פרוטוקול מספר 772, 2018-06-05 15:00

יעקב אשר: רבותיי, אני פותח את הישיבה.

יעקב אשר: הצעת חוק המועצה לענף הלול (ייצור ושיווק) (תיקון מס' 17) (העברת מכסות מהאזור או אליו).

יעקב אשר: דיון בהצעה לתוספת להצעת החוק מאת חבר הכנסת יצחק וקנין.

יעקב אשר: להזכיר לכם, אישרנו את כל ההצעה.

יעקב אשר: הייתה הצעה נוספת שנעשה עליה פרסום היום של חבר הכנסת וקנין לגבי המשך כהונת המועצה או חברי – איך ההגדרה היותר מדויקת?

מרב תורג'מן: נציגי הציבור החברים במועצה, המכהנים במועצה.

יעקב אשר: נציגי הציבור, נציגי הממשלה גם כן, לא?

מרב תורג'מן: לא, מדובר פה רק על פקיעת כהונתם של נציגי הציבור במועצה.

יעקב אשר: נציגי הציבור שמתמנים על-ידי הממשלה.

מרב תורג'מן: כן.

יעקב אשר: להאריך את זה ל-12 חודשים סך הכול.

אסף לוי: נכון.

יעקב אשר: אתה רוצה לומר משהו, מר וקנין?

מרב תורג'מן: אני אשמח לומר משהו, אדוני, מבחינה פרוצדורלית.

יעקב אשר: קודם כול היועצת המשפטית.

מרב תורג'מן: הועלו טענות מסוימות, גם קיבלנו מכתב מפורום "קהלת" לגבי נושא חדש.

מרב תורג'מן: אז קודם כול אני מבקשת להזכיר שטענת נושא חדש יכולה להישמע רק על-ידי חברי הכנסת או חברי הממשלה באמצעות נציגיהם.

אריאל ארליך: טענו מהותית כמובן, לא פרוצדורלית.

מרב תורג'מן: כמובן.

מרב תורג'מן: מבחינה מהותית אני אומר שאנחנו בעצמנו, כמו שגם אמרנו אתמול, ביררנו את העניין אם מדובר בנושא חדש.

מרב תורג'מן: הוסבר לנו על-ידי חבר הכנסת וקנין ועל-ידי נציגי הממשלה שלמעשה אין משמעות לקביעת ניוד מכסות מהאזור לישראל ולהפך, אם למעשה אין פעילות של המועצה ואין ועדת מכסות.

יצחק וקנין: אין ועדת מכסות אז איך ננייד אותן?

יצחק וקנין: בלי ועדת מכסות אתה לא יכול לעשות, זאת הבעיה.

יצחק וקנין: מצידי, תן לו תוקף, שלום, להתראות, אני הולך עכשיו.

יצחק וקנין: אבל אתה מסכים איתי שהממשלה לא - - -

איתן ברושי: ממתי פורום "קהלת" הוא בר שיח פה?

יעקב אשר: רגע, מה, אז הוא אמר, האט ער געזאגט.

אסף לוי: מוקדם מהצפוי.

איתן ברושי: זה לא יכול להיות.

איתן ברושי: לא, אדוני היושב-ראש, יש פה איזה דבר - - -

אריאל ארליך: פנית אליי.

יעקב אשר: אתה רוצה לקיים על זה דיון עכשיו?

איתן ברושי: אסף, הזנב מכשכש בכלב.

איתן ברושי: הם התנחלו בכנסת, ונתנו לעצמם מעמד שאין להם, והתחילו להפוך אותם - - -

אריאל ארליך: אדוני היושב-ראש, הוזמנתי לדיון בוועדה, ואני מבקש לאפשר לי.

איתן ברושי: אתה מתחצף עכשיו.

איתן ברושי: אני מדבר.

יעקב אשר: איתן, איתן.

אריאל ארליך: אני הוזמנתי.

יעקב אשר: לא להפריע עכשיו.

יעקב אשר: חבר כנסת יש לו פריבילגיה שאין אפילו לפורום "קהלת".

איתן ברושי: עזוב, המומחיות שלהם זה לחסל את החקלאות וחברו אליהם גם גורמים נוספים, והחטא שלהם זה חיסול החקלאות.

איתן ברושי: בכלל אין להם פה מעמד.

איתן ברושי: הם לא יכולים לשבת פה, ואתה עוד מתייחס אליהם ברצינות.

יצחק וקנין: לא, לא, איתן, איתן.

איתן ברושי: חדש, לא חדש.

איתן ברושי: לא, אני אומר לך, יש פה איזה גבול שהם עוברים, וזאת לא פעם ראשונה.

יעקב אשר: סיימת, איתן?

יצחק וקנין: איתן.

איתן ברושי: כשתשימו אותם במקום.

יצחק וקנין: איתן, צריך לכבד כל אחד.

איתן ברושי: אני מכבד, אבל הם מכבדים?

יצחק וקנין: גם כשהדעות שלהם שונות מהדעות שלך.

איתן ברושי: תראה איזה זכויות הם לקחו לעצמם.

יעקב אשר: סליחה, אני קודם כול לא רוצה לפגוע.

איתן ברושי: אלו לא דעות.

איתן ברושי: מה, את מי הם מייצגים?

איתן ברושי: מה זה הדבר הזה?

יצחק וקנין: במקרה הספציפי הזה אני חושב שכל אדם בר דעת מבין שלא יעלה על הדעת שתבחר היום 120 חברי כנסת, כולם נבחרו, העם בחר אותם - -

איתן ברושי: תן להם מכה קצת.

יצחק וקנין: - - ועוד לא מרכיבים ממשלה.

יצחק וקנין: מה אנחנו נגיד?

יצחק וקנין: שהממשלה הקודמת היא לא בתוקף?

יצחק וקנין: זו המציאות.

יצחק וקנין: זאת בדיוק המציאות.

איתן ברושי: חצופים.

יצחק וקנין: תאר לעצמך, בכל פורום שיש לך היום במדינה, שיש וברור שמתפקד, ופתאום הוא חדל לתפקד – במיוחד כשיש לו תפקידים מאוד מאוד חשובים בהסדרות של כל מיני עניינים – זאת מועצת הלול, יש פה עניין של מחלות, של סלמונלה, מיליון ואחד דברים.

איתן ברושי: מה אתה רוצה ממנו?

איתן ברושי: על מה הוא אחראי?

יצחק וקנין: מכסות וכל מה שאתה לא רוצה.

יעקב אשר: יצחק, הדברים שלך הובנו.

יצחק וקנין: אתה לא יכול להגיד: פה אני עוצר וזהו.

יצחק וקנין: אתמול אמר לי את זה במלוא החומרה, יש פה חקלאים גם שעל-פי הדרך שאתם מתווים אותה לעשות רפורמות, רפורמות בענף ההטלה, לא יכולים להכניס עופות כי אין ועדת מכסות.

יעקב אשר: נכון.

יצחק וקנין: אז מה נעשה?

יצחק וקנין: נגיד לחקלאי, שהשקיע 6 מיליון והשקיע את כל מה שיש לו, חפש את החברים שלך?

יעקב אשר: אתה רוצה עוד משפט אחד?

יצחק וקנין: לא, זה הכול.

יעקב אשר: אני חושב שאמרת את דעתך.

אריאל ארליך: אני עוד לא אמרתי.

יעקב אשר: אתה רוצה להוסיף?

יעקב אשר: בבקשה.

אריאל ארליך: לא אמרתי.

יעקב אשר: אמרת את דעתך, שהיא המהותית לנושא חדש.

יעקב אשר: אני חושב שאני מצטרף לדברים שאומר וקנין, ואני חושב שבהיגיון הבריא זה אומר שאתה לא יכול להחיל משהו כשאתה יודע שהמנוע מושבת.

יעקב אשר: זאת אומרת, אתה צריך קודם כול להחיות את המנוע, ואז זה יכול ללכת.

יעקב אשר: לכן אני חושב שזאת לא נשמעת טענה רצינית, אבל אני אתן לך להשלים.

אריאל ארליך: הטענה בשני משפטים על הנושא הזה.

יעקב אשר: שני משפטים קיבלת.

אריאל ארליך: הנושא הזה, ודאי שהיה צורך לעשות את זה, היו כמה חודשים מראש לממשלה או לכנסת לעשות את זה מבעוד מועד.

יעקב אשר: אני מצטרף למה שאתה אומר לגבי זה שהממשלה הייתה צריכה לעשות את זה.

אסף לוי: סיימנו את הדיון הזה אתמול.

יעקב אשר: אבל סיימנו כבר, הם קיבלו על הראש, עוד פעם לתת להם?

אסף לוי: לגמרי.

אריאל ארליך: אבל אם זה הקריטריון למהו נושא חדש ומהו לא נושא חדש, אז שום דבר הוא לא נושא חדש מבחינה מהותית.

מרב תורג'מן: לא אמרנו שזה הקריטריון.

יעקב אשר: סליחה, לגבי הנושא החדש - - -

אריאל ארליך: זה שיש נחיצות זה לא הופך משהו לנושא חדש.

איתן ברושי: - - - להפסיק את הדו-שיח הזה.

יעקב אשר: תן לי, אני רוצה.

איתן ברושי: למרות שהוא נהנה מזה.

יעקב אשר: מה אכפת לך שאני נהנה מזה?

איתן ברושי: אני לא, אני סובל.

יעקב אשר: אתה סובל, מה לעשות.

איתן ברושי: לא יכול להיות שכל אחד יכנס פה מאחור ויש לו מה להגיד.

איתן ברושי: מיהו בכלל.

יעקב אשר: אבל אני נהנה, תן לי רגע.

איתן ברושי: מה זה הדבר הזה?

אריאל ארליך: נעשה היכרות אחר כך, אדוני.

איתן ברושי: אתה לא מבין שזאת חוצפה מה שאתה עושה כאן?

מרב תורג'מן: זה לא מה שאמרתי.

יעקב אשר: סליחה, סליחה.

יעקב אשר: קודם כול היועצת המשפטית תגיד את שלה תכף, וזה לא מה שהיא אמרה.

יעקב אשר: אבל אני אומר עוד פעם, גם לגבי הטענה המהותית, קראת לה, והייתי בטוח שאני אבהל כשתגיד המהותית, אני חושב שיש לך טעות מהותית במה שאמרת.

יעקב אשר: אני לא יודע כמה פעמים גידלת לולים או היית צריך לקבל החלטות.

יצחק וקנין: אתה מחוקק חוק שאתה לא יכול להסביר אותו.

יעקב אשר: זה טוב לשבת מהצד, הרבה פעמים זה קורה שאנשים מגיעים ממרום מושבם, אני לא מדבר ברמה האישית, אני מדבר אליך, אני חושב שאתם מפספסים.

יעקב אשר: האויב של הטוב במקרה שלכם – אתה יודע מה, אני אתן דוגמה, סתם יש לנו זמן אחר הצוהריים.

יעקב אשר: אפשר דוגמה?

יצחק וקנין: עד ארבע.

איתן ברושי: - - -

יעקב אשר: אל תפריע לי.

מרב תורג'מן: יש לנו זמן.

יעקב אשר: דקה.

יצחק וקנין: זמן קצר יש לך.

יעקב אשר: זמן קצר.

יעקב אשר: אני כן אתן את הדוגמה הזאת.

יעקב אשר: הייתי ראש עיריית בני ברק.

איתן ברושי: לא זה שחונה בכל מקום.

יעקב אשר: ולא זה שחונה בכל מקום.

יעקב אשר: הייתי ראש עיריית בני ברק – אתה שומע, ידידי?

אריאל ארליך: כן.

יעקב אשר: קידמתי תב"ע שנקראת תב"ע – אתה לא מקשיב, תודה רבה.

יעקב אשר: גברתי היועצת המשפטית, בבקשה.

יעקב אשר: אני מבין כמה מהותי היית עד עכשיו.

מרב תורג'מן: אני רק אחדד ואומר שלא אמרנו שמכיוון שיש דחיפות או כוונה של המשרד, כפי שהיא גם הובאה במכתבו של מנכ"ל המשרד, שבכוונתם לקדם תיקון חקיקה להסדיר את כל פעילות המועצה, לא אמרנו שזו הסיבה שטענו שזה לא נושא חדש.

מרב תורג'מן: בחנו את העניין, את הנושא עניינית, ובהתאם – גם מהנחייתה של המשנה ליועץ המשפטי לכנסת והיועצת המשפטית לוועדה עורכת דין אתי בנדלר – אנחנו סבורים שעל-פניו לא מדובר בנושא חדש מבחינה מהותית.

יעקב אשר: יש לנו את הנוסח של זה?

יעקב אשר: יש משהו שאתם רוצים עוד להגיד, להוסיף?

יעקב אשר: הבנתי שהיו לכם בקשות להוסיף דברים.

אסף לוי: זה הזמן.

אסף לוי: בוא נסיים פרה-פרה.

לאה ורון: קודם יסביר חבר הכנסת וקנין.

יעקב אשר: אז תקריאי, בבקשה.

מרב תורג'מן: שיציג את הצעתו.

יעקב אשר: הוא הציג.

יעקב אשר: תציג את הצעתך.

יצחק וקנין: לא הבאתי אותה.

יעקב אשר: אז תציגי את זה את.

יצחק וקנין: תציגי אותה במקומי.

מרב תורג'מן: אז אני אציג.

לאה ורון: עורכת הדין תורג'מן תציג אותה.

מרב תורג'מן: אני יכולה להציג את הצעתו.

מרב תורג'מן: הצעתו למעשה קובעת שקודם כול מדובר בהארכת תקופת הכהונה, אני רק אפנה לסעיף, מדובר פה בתיקון לסעיף 16 שעניינו תקופת הכהונה של נציגי הציבור במועצה.

מרב תורג'מן: תקופת הכהונה של נציגי הציבור במועצה בהתאם לחוק היא שלוש שנים, והם יוסיפו לכהן עד שיתמנו נציגי ציבור לתקופה כהונה חדשה במשך שלושה חודשים.

מרב תורג'מן: כרגע הצעתו של חבר הכנסת וקנין היא להאריך את תקופה ההארכה למעשה ל-12 חודשים, כך שבפועל המועצה שתקופת הכהונה שלה פקעה בחודש מרס תמשיך לכהן.

מרב תורג'מן: הכוונה היא לעשות את התיקון הזה באופן רטרואקטיבי ליום 1 במרס 2018, למעשה כדי להחיות את המועצה.

מרב תורג'מן: בנוסף לכך, מכיוון שעלו איזשהן חששות להתנהלות המועצה בתקופת ההארכה, הוצע על-ידי חבר הכנסת וקנין לקבוע שבתקופת ההארכה ינהלו המועצה והוועדות, שהוקמו מכוח החוק, פרוטוקולים בכל הדיונים שלהם, ויושבי-הראש הן של המועצה והן של הוועדות יפרסמו את הפרוטוקולים באתר משרד החקלאות ופיתוח הכפר.

שרן השכל: אני מבקשת להוסיף שאם עושים את זה רטרואקטיבית, גם את הישיבות שהתקיימו עד היום ביניהם, שיפרסמו את הפרוטוקולים.

מרב תורג'מן: יש קושי משפטי.

אסף לוי: צריך לעשות סדר, זה לא שעד עכשיו - - -

יצחק וקנין: יש פרוטוקולים.

אסף לוי: יש פרוטוקולים.

שרן השכל: יש, אז שיפרסמו, בסדר גמור.

ברק שדיאור: יפרסמו את הפרוטוקולים ולא ינהלו אותם.

אסף לוי: זהו, זה לא ינהלו.

אסף לוי: יש פרוטוקולים, יש הכול, צריך לשנות את - - -

מרב תורג'מן: יש קושי לחייב את פרסום הפרוטוקולים.

יעקב אשר: לשקף אותם, להפוך אותם לשקופים.

יעקב אשר: להשקיף אותם.

שרן השכל: - - -

מרב תורג'מן: רק אשלים, ברשותך.

יעקב אשר: תני ליועצת המשפטית להשלים, אתן לך.

מרב תורג'מן: אנחנו חושבים שיש קושי בחקיקה – ואולי נשמע גם את עמדת משרד המשפטים בעניין הזה – להחיל את החובה לנהל ולפרסם פרוטוקולים רטרואקטיבית.

יעקב אשר: כן, רטרואקטיבית זאת בעיה.

מרב תורג'מן: מכיוון שזאת חובה פוזיטיבית, וזה מאוד בעייתי להפנות את זה אחורה.

דן סיידה: אבל זה קיים הוא אומר, אז מה הבעיה?

שרן השכל: שישה חודשים אחורה.

מרב תורג'מן: אולי כדאי לומר שאני מבינה שבהתאם לתקנון המועצה יש חובה לקיים - - -

שרן השכל: - - - שישה חודשים אחורה.

יעקב אשר: אני לא עושה את זה רטרואקטיבית, אני הופך את זה ל-12 חודשים.

יעקב אשר: אני לא עושה רטרואקטיבי.

מרב תורג'מן: כי חובת ניהול ופרסום הפרוטוקולים, הכוונה היא שהיא תהיה מיום הפרסום ואילך, חברת הכנסת שרן.

יעקב אשר: אני עושה את זה במקום שלושה חודשים, 12 חודשים.

שרן השכל: אבל אתה עושה את תחילתו של חוק זה במרס 2018.

אסף לוי: לא, של הסעיף הזה.

מרב תורג'מן: אסביר.

מרב תורג'מן: כל הסעיפים שאושרו אתמול שנוגעים להעברת מכסות מאיו"ש לישראל יחולו מיום הפרסום, וכך גם העניין של ניהול ופרסום הפרוטוקולים.

מרב תורג'מן: הדבר היחיד שיחול באופן רטרואקטיבי הוא הארכת תקופת הכהונה של נציגי הציבור במועצה.

יעקב אשר: היא שואלת למה פה אפשר לעשות רטרואקטיבי ובשיקוף לא.

מרב תורג'מן: לכן אמרתי שחובת ניהול ופרסום הפרוטוקולים, להחיל אותם באופן רטרואקטיבי יש פה איזשהו קושי משפטי, מכיוון שזאת חובה פוזיטיבית שיהיה מאוד קשה להחיל אותם על תקופה שכבר עברה.

אריאל ארליך: למה?

מרב תורג'מן: כי אנחנו לא חושבים שזה נכון.

מרב תורג'מן: אני מבינה, שוב, שגם בהתאם לתקנון המועצה אני כבר התחלתי לומר את הדברים האלה, חלה עליהם חובה לפרסם את הפרוטוקולים.

מרב תורג'מן: לא ברור אם זה נעשה או לא נעשה.

קריאות: - - -

אסף לוי: לא לפרסם, לערוך.

אסף לוי: חובה לערוך פרוטוקולים.

אריאל ארליך: אז מה הקושי המשפטי לפרסם?

שרן השכל: - - - לפרסם אותם.

יצחק וקנין: אולי אפשר לשמוע את היועצת המשפטית?

יעקב אשר: בבקשה.

הגר סלקטר: אולי נדייק.

הגר סלקטר: כי עדיין אם פונים אליהם היום לפי חוק חופש המידע, אז הם צריכים לבחון את הבקשה.

מרב תורג'מן: בדיוק, נכון.

הגר סלקטר: זה לא אומר שאי-אפשר לפנות אליהם לפי חוק חופש המידע ולבקש את מה שצריך לבקש, וגם ככל שלא – בנוגע לפרוטוקולים, אני כן אגיד כבר עכשיו שמשרד המשפטים לא הספיק לבחון לעומק את הסוגיה הזו, שעלולות להיות לה השלכות על גופים ציבוריים.

הגר סלקטר: ולכן, באופן עקרוני חשבנו שלא יהיה נכון להכניס את הסעיף הזה.

הגר סלקטר: בלי שום קשר, בגלל שהמועצה היא גוף, היא תאגיד סטטוטורי שהוקם בחוק, על-פניו חוק חופש המידע חל עליה, ולכן אין מניעה לפנות למועצה ולבקש ממנה לקבל את הפרוטוקולים.

שרן השכל: ולפרסם אותם?

אסף לוי: המועצה צריכה לפרסם.

יעקב אשר: עורך הדין, בבקשה.

טומס מנור: אני רוצה ראשית להפיס את דעת כל החברים.

יעקב אשר: בוא תפיס אותנו קצת.

טומס מנור: אם צריך להחיות את המועצה משום שהכהונה של החברים פקעה, אז ברור שבתקופה שלאחר הפקיעה לא קוימו שום ישיבות, כך שגם אין ישיבות ואין פרוטוקולים.

טומס מנור: זה תרתי דסתרי, לא היו ישיבות, אני גם מצהיר כאן, מרגע שפקע המינוי של חברי המועצה לא התקיימה, לא ישיבה של המליאה, לא ישיבה של הוועד הפועל, ולא ישיבה של ועדת המכסות.

טומס מנור: זה דבר ראשון.

טומס מנור: דבר שני, המועצה כגוף ציבורי, כתאגיד סטטוטורי מנהלת באופן שגרתי פרוטוקולים של ישיבה, של כל הישיבות.

יעקב אשר: אבל דיבר חבר הכנסת וקנין בישיבה הקודמת ופנה ואמר לכם, אני מצטרף לעניין הזה, לא רק לנהל את הפרוטוקולים, גם להביא אותם לידיעת הציבור.

יצחק וקנין: אני אגיד לך למה.

טומס מנור: אני מדבר לגבי הפרסום.

יצחק וקנין: עלה מצד נציגי החקלאים שיש בעיות רציניות.

יעקב אשר: כן, כן, אני זוכר את הסיטואציה.

יעקב אשר: אז אנחנו פונים, אני רוצה לדעת את התשובה שלך כיועץ משפטי שמייצג, מבחינתי לא כחיצוני אלא מייצג כרגע.

טומס מנור: מייצג, מייצג.

יעקב אשר: מייצג אותם.

יעקב אשר: לקבל תשובה, ותפיס את דעתי ודעתם של חברי הכנסת.

טומס מנור: אז כדי לחדד, מבחינת הניהול של הפרוטוקולים יש כאן שני היבטים, אחד הניהול, השני זה הפרסום.

טומס מנור: פרוטוקולים מתנהלים כדבר שבשגרה במועצה ובכל הוועדות שלה.

יעקב אשר: וימשיכו להתנהל.

יעקב אשר: הלאה.

טומס מנור: וימשיכו להתנהל.

טומס מנור: לגבי הפרסום, מבחינת המועצה אין שום בעיה לפרסם את הפרוטוקולים האלה בכל מקום שאתם תחליטו.

יעקב אשר: אני מבקש נוסח לא משפטי.

טומס מנור: אני אומר, יפורסמו.

יעקב אשר: אני רוצה שתצהיר שבכוונת

יעקב אשר: כם לפרסם אותם לציבור.

טומס מנור: לפרסם אותם.

טומס מנור: אני חושב שהמקום הנכון הוא אתר המועצה ולא אתר משרד החקלאות.

אסף לוי: בסדר.

מרב תורג'מן: באתר המועצה?

טומס מנור: כן.

מרב תורג'מן: מה שיחליטו חברי הכנסת זה מקובל.

יעקב אשר: באתר המועצה זה גם בסדר גמור.

מרב תורג'מן: מה שיחליטו כרגע.

יעקב אשר: אז אני מבקש מכם.

טומס מנור: יפורסמו.

יעקב אשר: יפורסמו.

יעקב אשר: אנחנו רושמים את זה בפרוטוקול, את הודעתו של היועץ המשפטי של המועצה.

מרב תורג'מן: אם כך אנחנו מתכוונים לאתר המועצה.

הגר סלקטר: ואז לא צריך כסעיף?

יעקב אשר: כן, גברתי, תמשיכי.

מרב תורג'מן: אם ככה, אז הם יפרסמו באתר המועצה.

אסף לוי: אבל אפרת הציעה שזה לא יהיה בתיקון הזה, שזה יהיה בסעיף 30(א).

הגר סלקטר: שזה לא יוחל רק על ה-12 חודשים.

מרב תורג'מן: חבר הכנסת וקנין, אני מבינה שיש כאן הצעה של משרד החקלאות שחובת ניהול ופרסום הפרוטוקולים - - -

אסף לוי: ניהול יש, בוא נוריד את זה מהשולחן.

אסף לוי: את הניהול נשים בצד.

טומס מנור: תורידו את הניהול, כי גם משתמע מזה שניהול זה עתיד.

יעקב אשר: כאילו הוא לא היה עד היום.

אסף לוי: כן, זהו, ניהול יש.

טומס מנור: בוודאי.

טומס מנור: וגם אחרי זה לא יהיה, כי זה רק לתקופה הזאת.

קריאה: אלא נציג החקלאים בלבד.

יעקב אשר: איפה אתה?

יעקב אשר: על איזה סעיף זה יושב?

מרב תורג'מן: זה שהייתה חובת ניהול זה לא משנה את זה שאם אתה קובע הוראה בחוק רק של פרסום הפרוטוקולים, אתה צריך לחייב אותם קודם כול לנהל פרוטוקולים, לרשום פרוטוקולים.

מרב תורג'מן: ולכן, אני חושבת שזה לא משנה, המשרד מציע שחובת ניהול ופרסום הפרוטוקולים תהיה חובה קבוע, שלא חלה רק בתקופת ההארכה.

איתן ברושי: אבל מטרת התיקון היא לאפשר למועצה להתקיים ולחיות.

איתן ברושי: כי בלי מועצה אי-אפשר - - -

יצחק וקנין: לא.

איתן ברושי: מה אתם דוחפים עכשיו את הפרוטוקולים?

איתן ברושי: אתם רוצים להתעסק עם נהלי עבודה.

איתן ברושי: מה, עד היום לא היו פרוטוקולים?

יעקב אשר: זה היה בישיבה הקודמת.

איתן ברושי: רגע, אז יש פה טעות.

יצחק וקנין: לא, איתן, אני אסביר.

הגר סלקטר: הוא לא צריך סעיף.

איתן ברושי: תורידו את זה.

טומס מנור: הצהרנו שאנחנו נפרסם את הפרוטוקולים, יש הצהרה בפרוטוקול.

יעקב אשר: מה, הפרסום הוא גם ניהול?

מרב תורג'מן: הניהול והפרסום בתקופת ההארכה.

יעקב אשר: ואחרי תקופת ההארכה כשתהיה מועצה קבועה?

מרב תורג'מן: הם אומרים שהם ממילא עושים את זה מכוח התקנון.

טומס מנור: יש איזשהו גוף שכתוב שהוא ינהל ויפרסם את הפרוטוקולים.

מרב תורג'מן: בחקיקה יש המון סעיפים, גם בדקנו את זה, שמחייבים ישיבות ועדה לנהל פרוטוקולים.

טומס מנור: ועדת מכרזים ודברים כאלה, בוודאי.

טומס מנור: אבל מה שאנחנו אומרים, שלא יהיה נכון היום באיזושהי הוראה שמתייחסת - -

איתן ברושי: הוראה זמנית.

טומס מנור: - - לתקופה מסוימת לקבוע לנהל פרוטוקולים, שמשתמע מזה שהם לא נוהלו, וגם אחרי התקופה לא צריך לנהל אותם.

טומס מנור: אם כותבים יפרסמו פרוטוקולים, ממילא צריך לנהל אותם.

טומס מנור: אז המילה הזאת "ינהלו ויפרסמו" היא מיותרת.

טומס מנור: ואנחנו אומרים: אין בעיה, אתם רוצים להכניס את זה בחוק, תכתבו בחוק: נפרסם פרוטוקולים באתר המועצה.

טומס מנור: אתם רוצים להסתפק בהתחייבות של המועצה כאן שזה יפורסם, גם טוב, up to you.

יעקב אשר: את יכולה לחיות עם זה, רק עם יפורסמו?

מרב תורג'מן: אני לא יודעת עד כמה.

מרב תורג'מן: זאת אומרת, זה לא משהו שבדקתי אותו בחקיקה, אם אפשר לומר רק פרסום הפרוטוקולים בלי הוראה פוזיטיבית לחייב רישום פרוטוקולים.

טומס מנור: אבל ההוראה קיימת, היא קיימת בדין.

יעקב אשר: היא קיימת.

קריאות: - - -

יעקב אשר: בכלל לא להכניס את זה לחוק.

שרן השכל: עם כל הכבוד, המועצה הוקמה גם כן לא בדרך הרגילה, אלא בדרך שאנחנו מנסים לתקן איזשהו פגם שנעשה.

יצחק וקנין: נכון.

שרן השכל: המינימום של המינימום זה באמת שקיפות.

שרן השכל: וגם אם זה מבחינתם רק לתקופה הזאת, אני חושבת שזאת מחויבות, וגם על הפגישות שנעשו בששת החודשים האחרונים על-ידי המועצה הזו.

טומס מנור: לא היו.

שרן השכל: לא הייתה אף פגישה של המועצה?

טומס מנור: לא, כי אין מינוי.

שרן השכל: אבל זה לא נכון, כי - - -

איתן ברושי: תראה איך אתם מסבכים את העניינים.

טומס מנור: למה מסבכים?

איתן ברושי: כי לא קיימתם מועצה, עכשיו צריך לשקם אותה.

מרב תורג'מן: - - - 12 חודשים אחרונים.

אסף לוי: לא 12, על הכול.

אסף לוי: לא.

אסף לוי: אז אני אומר על הכול.

לאה ורון: - - - יש לך התחייבות של הייעוץ המשפטי.

יעקב אשר: אני חושב ככה, אני לא חושב שצריך להכניס את זה בחוק.

יעקב אשר: אנחנו נכנסים פה לניסוחים.

יעקב אשר: רשמנו בפנינו את הודעת היועץ המשפטי של המועצה.

לאה ורון: עורך דין מנור.

יעקב אשר: שמה שלא נעשה עד היום יפורסם.

טומס מנור: עדיין.

יעקב אשר: מהיום והלאה יפרסמו את כל ההחלטות, כל הישיבות של המועצה באתר האינטרנט של המועצה.

לאה ורון: הפרוטוקולים שלה.

מרב תורג'מן: לפרוטוקול.

מרב תורג'מן: ואדוני לא מתכוון להכניס את זה, לכלול את זה בנוסח הצעת החוק.

יעקב אשר: ואני לא מתכוון להכניס את זה לחקיקה, כי אנחנו נכנסים פה לניסוחים.

לאה ורון: לבקשה של חברת הכנסת השכל לרטרואקטיבי.

אסף לוי: תוך 30 יום.

טומס מנור: תוך 30 יום.

יעקב אשר: מה?

יעקב אשר: בהודעה לפרוטוקול?

טומס מנור: שהפרוטוקול יפורסם תוך 30 יום ממועד הישיבה.

לאה ורון: עורך דין מנור התחייב על התקופה, והתקופה היא 30 ימים.

לאה ורון: יופי.

יעקב אשר: 30 יום, סביר.

יעקב אשר: עוד משהו?

מרב תורג'מן: אם כך, הדבר היחיד שנותר בסעיף, במקום "שלושה חודשים" יבוא "12 חודשים".

יעקב אשר: 12 חודשים.

הגר סלקטר: אני גם אשמח להתייחס לזה.

מרב תורג'מן: וההוראה הזאת, כאמור, תחול רטרואקטיבית ליום הפקיעה, זה 1 במרס 2018.

אסף לוי: צריך להקריא את הסיפה, שזה גם סעיף שצריך להחליט עליו, או לא?

יעקב אשר: על מה?

מרב תורג'מן: מה זאת אומרת להחליט?

מרב תורג'מן: להצביע?

מרב תורג'מן: בוודאי.

יעקב אשר: להצביע, ודאי.

אסף לוי: בסדר.

יעקב אשר: משרד המשפטים.

איתן ברושי: צריך להגיד את זה פה.

הגר סלקטר: אני אשמח להתייחס גם לנקודה הזאת.

יצחק וקנין: - - -

שרן השכל: תוך כדי 12 החודשים האלה הוא יכול למנות.

מרב תורג'מן: כמובן, לפי המוקדם.

יעקב אשר: ודאי.

יעקב אשר: אנחנו קוראים לממשלה לא לחכות לסוף ה-12 חודשים.

אסף לוי: בוודאי.

איתן ברושי: אל תגיד פה בוודאי.

אסף לוי: נשלחו המכתבים.

איתן ברושי: היה פה ויכוח על הכהונה של מולי לויט.

יעקב אשר: תן לקרוא את הנוסח, דקה.

אסף לוי: זה לא קשור לכהונה של מולי לויט.

איתן ברושי: לא, זה קשור לתפקוד של הממשלה.

יעקב אשר: איתן, אתה לא נותן לי לנהל, שנייה.

איתן ברושי: בבקשה.

יעקב אשר: דקה, חצי דקה.

איתן ברושי: אבל תכתוב את זה.

יעקב אשר: נדבר על זה בסוף וזה יכנס לפרוטוקול.

איתן ברושי: כתנאי להצבעה.

יעקב אשר: בסדר, זה יכנס לפרוטוקול.

יעקב אשר: אסף, תחשוב כבר על ניסוח שלכם, על הרצינות שלכם ללכת לעשות את מה שצריכים לעשות עוד במהלך הזמניות הזאת.

אסף לוי: בסדר.

הגר סלקטר: אני חושבת שאולי מה שאני אגיד יעזור לחשוב על הדברים, גם על מה שמטריד את חבר הכנסת ברושי.

הגר סלקטר: בגדול, עמדת גורמי המקצוע במשרד המשפטים, שאמונים על תחום המינויים - - -

איתן ברושי: אני מבקש שאסף ישמע, הוא מייצג את כל משרד החקלאות.

הגר סלקטר: בוודאי, אסף מכיר את העמדה הזו.

איתן ברושי: הוא מכיר?

הגר סלקטר: אני כמובן אשמח שהוא יקשיב.

איתן ברושי: אסף, מדברים אליך, זה לא תקין מה שאתה עושה.

לאה ורון: אסף, תנהלו את הדיון בגלוי ועם פרוטוקול.

איתן ברושי: עוד מעט תבקש שקיפות על השיחה שלך עם חברת הכנסת.

איתן ברושי: אתה עכשיו נציג השר, תתנהג בהתאם, אסף.

יעקב אשר: בבקשה.

הגר סלקטר: אני אחזור.

הגר סלקטר: עמדת גורמי המקצוע במשרד המשפטים, שאמונים על תחום המינויים, היא שככלל אין מקום לקביעה בחוק לפיה כאשר הסתיימה כהונה של נציגים, הנציגים הקיימים ימשיכו לכהן.

הגר סלקטר: זה כעמדה מקצועית מסורתית ושיטתית.

הגר סלקטר: למה?

הגר סלקטר: בדיוק משום התכלית של קציבת הכהונה.

הגר סלקטר: רוצים לרענן שורות, רוצים לפתוח את המשאב הזה של השתתפות בוועדה לציבור.

הגר סלקטר: ולכן, יש הרבה מאוד יתרונות גלומים לעצם קציבת הכהונה, שלוש שנים, ארבע.

הגר סלקטר: לצורך העניין, יכולנו לקבוע מראש ארבע שנים.

יצחק וקנין: הטענה שלך לא נכונה.

הגר סלקטר: רק תן לי לסיים.

יצחק וקנין: היא לא נכונה.

יעקב אשר: מה?

יעקב אשר: רגע, תן לה להגיד, אני לא הולך לעשות עכשיו שפגטים פה.

הגר סלקטר: אני מבינה.

הגר סלקטר: העמדה הזו, העמדה המקצועית הזו בעצם אומרת שההיגיון של קציבת הכהונה הוא כזה שכדאי להשאיר את קציבת הכהונה כפי שהיא ולא לתת אפשרויות הארכה.

הגר סלקטר: אבל משום שאנחנו מודעים למצוקה אנחנו כן חושבים - - -

יעקב אשר: תגידי מצוקה של מי.

הגר סלקטר: למצוקה הקיימת היום.

יעקב אשר: של משרדי הממשלה.

אסף לוי: בגלל משרד החקלאות.

יעקב אשר: שלא יודעים למשול.

יעקב אשר: תגידי.

יצחק וקנין: זאת הבעיה של מי שלא ממנה.

יעקב אשר: את משרד משפטים, את צריכה להגיד את האמת.

יצחק וקנין: זאת הממשלה לא ממנה.

יעקב אשר: ולכן, מה את מציעה?

הגר סלקטר: אני כן אגיד בהמשך למה שאמרנו אתמול, אם כבר העלינו את זה, שלכל חוק במדינת ישראל יש שר שאחראי על הביצוע שלו, ואחראי על כל ההיבטים שנובעים ממנו, ובין היתר גם למינויים מכוחו.

יעקב אשר: עכשיו התחלת בלהעליב, מה שנקרא.

הגר סלקטר: בכלל לא.

יעקב אשר: בסדר, אני נעלבתי בשביל אסף.

הגר סלקטר: ביקשת את האמת, אמרתי את האמת.

יעקב אשר: לכן, מה את מציעה?

הגר סלקטר: ולכן אני מציעה לכם לשקול לקבוע את ההוראה הזו כהוראת שעה.

הגר סלקטר: את ההארכה הזו ל-12 חודשים כהוראת שעה.

הגר סלקטר: לתת מענה למצב - - -

יעקב אשר: לא, לא.

הגר סלקטר: רק רגע.

יעקב אשר: הצעתך נפסלה על הסף.

יעקב אשר: תודה רבה.

יעקב אשר: מי בעד?

יעקב אשר: צריך להקריא את זה?

מרב תורג'מן: אין כל כך מה להקריא, אני כבר אמרתי את התיקון.

יעקב אשר: רוצה שיקריאו עוד פעם?

איתן ברושי: תקריאו על מה מצביעים עכשיו.

אריאל ארליך: אדוני היושב-ראש, אני אוכל גם להגיד?

איתן ברושי: מה אתה מתערב בדיון הזה?

יעקב אשר: עכשיו לא.

יעקב אשר: אפשר להצביע?

אריאל ארליך: אני הוזמנתי לדיון, ולכן יש לי זכות להתערב בו.

איתן ברושי: דיברת מספיק.

אריאל ארליך: לא דיברתי מספיק.

איתן ברושי: צריך לדאוג שלא יזמינו אותך לדיונים האלה.

שרן השכל: זה ממש לא מכובד.

איתן ברושי: מה לא מכובד?

איתן ברושי: מה יש לו לדבר פה?

יעקב אשר: מי בעד?

שרן השכל: למה שלא ידבר?

איתן ברושי: מי הגוף הזה?

איתן ברושי: את בדקת את הגוף?

יעקב אשר: ששש, רגע.

יעקב אשר: איתן, מה אתה עושה לי עכשיו?

שרן השכל: יש לו אינטרס ציבורי, של הציבור הישראלי.

שרן השכל: איך אתה מדבר?

יעקב אשר: תגיד לי, איתן, אני לא צריך עזרה, אמרתי לו לא.

יעקב אשר: מה אתה עוזר לי?

קריאה: הוא כבר דיבר.

שרן השכל: מה זה?

שרן השכל: בסדר, אז מה?

שרן השכל: לדבר בצורה כזאת?

יעקב אשר: איתן, אני מכבד אותך, באמת.

שרן השכל: בן אדם לוקח מהזמן שלו לבוא להציג את זה בוועדה - - -

יעקב אשר: תן לו, חבל על הזמן.

יעקב אשר: נתתי לו את האפשרות.

יצחק וקנין: למה אתה מוציא אנרגיות מיותרות?

אריאל ארליך: אדוני היושב-ראש, שאלת אותי בהתחלה ספציפית על הנושא הזה, לא לגופו.

יעקב אשר: נתתי לו.

יעקב אשר: ראיתי שאתה גם לא רוצה להקשיב.

אריאל ארליך: אני מאוד רוצה להקשיב.

יעקב אשר: כשניסיתי להסביר לך, אז לא, גמרנו.

אריאל ארליך: אני הוזמנתי לדיון, ואני רוצה לומר להגיד דברים לגופו של עניין.

לאה ורון: הוא לא הוזמן לדיון.

יעקב אשר: לא הוזמן, זה לא משנה, מותר לו לבוא.

לאה ורון: ביקשו להירשם.

לאה ורון: מי שביקש להירשם נרשם, אבל אנחנו לא הזמנו את פורום "קהלת" על מנת לדבר בוועדה.

יעקב אשר: ביקשת להירשם, נרשמת, דיברת.

יעקב אשר: גברתי היועצת המשפטית, כדי שנדע על מה אנחנו מצביעים.

אריאל ארליך: סליחה, לא שמעתי.

יעקב אשר: כדי שנדע על מה אנחנו מצביעים, גברתי היועצת המשפטית.

יעקב אשר: שוב אנחנו הולכים להצבעה.

מרב תורג'מן: אני רק שוב אומר שהתיקון הוא לסעיף 16, כך שבמקום "שלושה חודשים" יבוא "12 חודשים".

מרב תורג'מן: ההוראה הספציפית הזו של הארכה במקום שלושה ל-12 תחול ביום 1 במרס 2018.

יעקב אשר: מי בעד?

יעקב אשר: בעד – פה אחד

יעקב אשר: ההצעה התקבלה.

איתן ברושי: גם מי נגד?

יעקב אשר: מי נגד?

לאה ורון: רק נאמר שחבר הכנסת איתן ברושי מצביע במקום חבר הכנסת איתן כבל.

יעקב אשר: מי נגד?

יעקב אשר: אין אף אחד נגד.

יעקב אשר: ההצעה התקבלה.

יעקב אשר: עכשיו עדיין לפרוטוקול.

יעקב אשר: אני פונה אליך, אסף, ואנחנו מבקשים שהמשרד והממשלה - - -

יצחק וקנין: ימנה את הנציגים.

יעקב אשר: המשרד ימנה את הנציגים, ולא ישתמש בכל הזמן שכרגע הארכנו לו, זה לא תפקוד נכון.

יעקב אשר: אנחנו לא יכולים לצפות מחברות או ממוסדות או ממועצות או כל מיני דברים כאלה שאנחנו מחוקקים חוקים, הם חייבים לעמוד – אסף, אתה לא מקשיב לי.

אסף לוי: אני מקשיב לכל מילה.

יעקב אשר: הם חייבים לעמוד בלוחות זמנים, ולפעמים אנחנו גם נותנים להם עיצומים כספיים על הדברים האלה וכדומה וכדומה, והממשלה יכולה לעשות דין לעצמה.

יעקב אשר: אני מבקש ממך התחייבות שלכם לעניין הזה, לעשות כל מאמץ שזה יגיע הרבה לפני תום תקופת ההארכה של עכשיו.

יעקב אשר: תודה רבה.

יעקב אשר: הישיבה נעולה.